আধুনিককালের সৌদি আরবের এলাকা অতীতে চারটি পৃথক অঞ্চলে বিভক্ত ছিল সেগুলো হলো হেজাজ, নাজদ, পূর্বাঞ্চলীয় আরবের একাংশ (আল-আহসা) এবং দক্ষিণাঞ্চলীয় আরবের একাংশ (আ’সির)। ইবনে সউদ ১৯৩২ সালে সৌদি আরব রাজ্য প্রতিষ্ঠা করেন। তিনি ১৯০২ সালে শুরু করে রিয়াদ দখলের পাশাপাশি ধারাবাহিক বিজয়ের মাধ্যমে এই চারটি অঞ্চলকে একটি একক রাষ্ট্রে একীভূত করেন। উল্লেখ্য, রিয়াদ সউদ পরিবারের পৈতৃক আবাসভূমি। সেই থেকে সৌদি আরবে ইসলামী ধারার পাশাপাশি নিরঙ্কুশ রাজতান্ত্রিক শাসনব্যবস্থা প্রতিষ্ঠিত রয়েছে। সৌদি আরবকে কখনও কখনও দুই পবিত্রতম মসজিদের (মক্কায় আল-মসজিদ আল-হারাম এবং মদিনায় আল-মসজিদ আন-নববী) দেশ বা হারামাইনের দেশ বলা হয়। উল্লেখ্য, এই মসজিদ দু’টি ইসলামের সবচেয়ে পবিত্রতম দু’টি স্থান।